  Майя Бывальцева Ижкарысь искусствоосъя элькун нылпи школаысь фольклоръя «Шудон» ансамбль «Музыкальная мозаика» VIII калыккуспо фестиваль-вожвылъяськонын нырысетӥ степенё лауреатлэсь дипломзэ басьтӥз. Со сярысь ивортодэтъя «Удмуртия» агентстволы коллективлэн кивалтӥсез Юлия Павлова вераз.  Ужрад Нылпиослэн но егитъёслэн творчествозылы юрттонъя «Новое поколение» фондлэн «Лучший из лучших» ӵектосэз улсын 24-27 коньывуонэ Ижкарын ортчиз. «Шудон» ансамбль «Кырӟан» номинацилэн фольклор ӧраз пыриськиз. Ми возьматӥм «Сӥзьыл пӧртмаськон». <…> Милемды ушъязы! Юлия Павлова, фольклоръя «Шудон» ансамбльлэн кивалтӥсез Фото: vk.com (Юлия Павлова) © Ансамбльлэн кивалтӥсез верамъя, соос композицизэс кык толэзь дасязы, но кызьы потэ вал, озьы ӧз луы возьматэмзы – «Строитель» культура дворец куара шуккиськон ласянь чик но тупасьтэм вылэм. Жюри нылъёслы ӟеч дунъет сётӥз ке но, Юлия Павловалэн мылкыдыз сокем умой ӧвӧл. Фольклорез котьку шуо микрофонтэк мед луоз, мон валасько, но мед залэз луоз умой акустикаен. Татын, «Строитель» культура дворецын, воксё тып-тып вал, акустикаез ӧй вал. Нылпиос ог-огзэс ик ӧз кылэ. Ошиськись микрофонъёссы но ӧй вал, стойкаос но дураз яра вал пуктыны. Со ласянь мылкыд ик быриз. Собере нылпиос валазы ни – акустика ӧвӧл, соос ог-огзэс уг кыло, и соос кыӵе но ышизы, асьсэдыз ыштӥзы Юлия Павлова, фольклоръя «Шудон» ансамбльлэн кивалтӥсезЮлия Павловалэн та композицизэс эшшо кытын ке бадӟым сцена вылын возьматыны мылкыдыз вань, «удмурт учкисьёслы». Оло, кыӵе ке вожвылъяськонэ пыриськыны быгатозы на, умойгес – калыккуспо инлыкен ортчись ке. Тыршиськом сыӵе конкурсъёсы пыриськыны, асьмелэсь быгатонмес возьматыны Юлия Павлова, фольклоръя «Шудон» ансамбльлэн кивалтӥсезВатсалом, али «Шудон» ансамбле 12-13 нылъёс пырисько. Вераны кулэ, та вормон «Шудон» ансамбль понна нырысетӥез ӧвӧл. 2017-тӥ арын Саранскын «Предания старины» II калыккуспо фестиваль-вожвылъяськонын 1-тӥ инты басьтӥзы. 2016-тӥ арын Москваысь, быдэ вуымтэослэн но егитъёслэн творчествозыя «Союз талантов России» калыккуспо фестивальысь, 1-тӥ степенё лауреатлэн дипломеныз бертӥзы.  Тодэ вайытом, алигес Дэбес политехникумысь студентъёс но дышетӥсьёс Москваын калыккуспо фестивальын 19 медальёс утӥзы.  Тегъёс: Лулчеберет Ижкар Удмуртия фестиваль вожвылъяськон пиналъёс удмуртъёс фольклор  